NÁRODNÁ RADA SLOVENSKEJ REPUBLIKY

**IV. volebné obdobie**

Číslo: 510/2009

**941a**

**S p o l o č n á s p r á v a**

**výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov (tlač 941) vo výboroch Národnej rady Slovenskej republiky v druhom čítaní**

Výbor Národnej rady Slovenskej republiky pre pôdohospodárstvo, životné prostredie a ochranu prírody ako gestorský výbor k vládnemu návrhu zákona podáva Národnej rade Slovenskej republiky v  súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov spoločnú správu výborov Národnej rady Slovenskej republiky:

**I.**

Národná rada Slovenskej republiky uznesením č. 1359 z 15. apríla  2009 pridelila vládny návrh zákona, ktorým sa mení a dopĺňa zákon č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov (tlač 941) na prerokovanie týmto výborom:

**Ústavnoprávnemu výboru Národnej rady Slovenskej republiky**

**Výboru Národnej rady Slovenskej republiky pre financie, rozpočet a menu**

**Výboru Národnej rady Slovenskej republiky pre hospodársku politiku**

**Výboru Národnej rady Slovenskej republiky pre pôdohospodárstvo, životné prostredie a ochranu prírody a**

**Výboru Národnej rady Slovenskej republiky pre verejnú správu a regionálny rozvoj**

Za gestorský výbor určila Výbor Národnej rady Slovenskej republiky pre pôdohospodárstvo, životné prostredie a ochranu prírody.

Výbory prerokovali predmetný vládny návrh zákona v lehote určenej uznesením Národnej rady Slovenskej republiky.

**II.**

Poslanci Národnej rady Slovenskej republiky, ktorí nie sú členmi výborov, ktorým bol vládny návrh zákona pridelený, neoznámili v určenej lehote gestorskému výboru žiadne stanovisko k predmetnému vládnemu návrhu zákona (§ 75 ods. 2 zákona Národnej rady Slovenskej republiky č. 350/996 Z. z. o rokovacom poriadku Národnej rady Slovenskej republiky v znení neskorších predpisov).

**III.**

Výbory Národnej rady Slovenskej republiky, ktorým bol vládny návrh zákona pridelený zaujali k nemu nasledovné stanoviská:

Ústavnoprávny výbor Národnej rady Slovenskej republiky uznesením č. 656 z 10. júna 2009 s vládnym návrhom zákona **súhlasil** a odporučil ho Národnej rade Slovenskej republiky **schváliť** **s pripomienkami.**

Výbor Národnej rady Slovenskej republiky pre financie, rozpočet a menu uznesením č. 511 z 10. júna 2009 s vládnym návrhom zákona **súhlasil**  a odporučil ho Národnej rade Slovenskej republiky **schváliť s pripomienkami.**

Výbor Národnej rady Slovenskej republiky pre hospodársku politiku uznesením č. 521 z 9. júna 2009 s vládnym návrhom zákona **súhlasil**  a odporučil ho Národnej rade Slovenskej republiky **schváliť s pripomienkami.**

Výbor Národnej rady Slovenskej republiky pre pôdohospodárstvo, životné prostredie a ochranu prírody uznesením č. 412 z 9. júna  2009 s vládnym návrhom zákona **súhlasil** a odporučil ho Národnej rade Slovenskej republiky **schváliť s pripomienkami.**

Výbor Národnej rady Slovenskej republiky pre verejnú správu a regionálny rozvoj uznesením č. 278 zo 4. júna 2009 s vládnym návrhom zákona **súhlasil** a odporučil ho Národnej rade Slovenskej republiky **schváliť s pripomienkami.**

**IV.**

Z uznesení výborov Národnej rady Slovenskej republiky, uvedených v bode III. tejto správy, vyplývajú tieto pozmeňujúce a doplňujúce návrhy s odporúčaním gestorského výboru:

## K Čl. I

**1. Za novelizačný bod 4 sa vkladajú body 5 až 9, ktoré znejú:**

5. V § 26 prvej vete sa slová „zúčastnenou osobou25)“ nahrádzajú slovami „účastníkom konania25)“ a vypúšťajú sa slová „pokiaľ z osobitného zákona nevyplýva, že je účastníkom konania“.

Poznámka pod čiarou k odkazu 25 znie:

„25) § 14 ods. 2 zákona č. 71/1967 Zb. o správnom konaní (správny poriadok) v znení zákona č. 527/2003 Z. z.“.

6. V § 26 sa za druhú vetu vkladá nová tretia veta, ktorá znie: „Takéto združenie sa na účely tohto zákona považuje za subjekt, ktorého právo na priaznivé životné prostredie môže byť rozhodnutím dotknuté.“.

7. V § 27 v prvej vete sa slová „zúčastnenej osoby pokiaľ z osobitného zákona nevyplýva, že je účastníkom“ nahrádzajú slovom „účastníka“.

8. V § 27 sa za prvú vetu vkladá nová druhá veta, ktorá znie: „Takáto mimovládna organizácia sa považuje za subjekt, ktorého právo na priaznivé životné prostredie môže byť rozhodnutím dotknuté.“.

9. § 27a sa vypúšťa.

Doterajšie novelizačné body 5 až 19 sa označia ako body 10 až 24.

Navrhovanými ustanoveniami sa rieši problematika účasti zainteresovanej verejnosti, ktorá splnila zákonom stanovené podmienky, v následných povoľovacích konaniach v súlade so smernicou Rady 85/337/EHS o posudzovaní vplyvov určitých verejných a súkromných projektov na životné prostredie v platnom znení a s Dohovorom o prístupe k informáciám, účasti verejnosti na rozhodovacom procese a prístupe k spravodlivosti v záležitostiach životného prostredia, publikovanom v Zbierke zákonov pod č. 43/2006 Z. z.. Uvedené zosúladenie je hlavným cieľom predkladaného pozmeňovacieho návrhu.

**Výbor Národnej rady Slovenskej republiky pre pôdohospodárstvo, životné prostredie a ochranu prírody**

**Gestorský výbor odporúča schváliť**

2**.** K 6. bodu

6. bod znie:

„6. V § 30 ods. 1 sa bodkočiarka nahrádza čiarkou a slová „v prípadoch, v ktorých sa uskutočnilo zisťovacie konanie, do 15 dní od vydania rozhodnutia podľa § 18 ods. 5“ sa nahrádzajú slovami „do 15 dní od vydania vyjadrenia podľa § 18 ods. 4, odborného stanoviska podľa § 18 ods. 12 alebo vydania rozhodnutia podľa § 20 ods. 6“.“.

Legislatívna pripomienka, ktorou sa navrhované ustanovenie viaže na 15 dňovú lehotu stanovenú v predchádzajúcom texte.

**Ústavnoprávny výbor Národnej rady Slovenskej republiky**

**Výbor Národnej rady Slovenskej republiky pre financie, rozpočet a menu**

**Výbor Národnej rady Slovenskej republiky pre hospodársku politiku**

**Výbor Národnej rady Slovenskej republiky pre pôdohospodárstvo, životné prostredie a ochranu prírody**

**Výbor Národnej rady Slovenskej republiky pre verejnú správu a regionálny rozvoj**

**Gestorský výbor odporúča schváliť**

**K čl. II**

3.K čl. II

V článku II sa slová „1. júna 2009“ nahrádzajú slovami „1. septembra 2009“.

Zároveň sa v čl. I zákona v 18. bode slová „1. jún“ nahrádzajú slovami „1. september“ v príslušnom gramatickom tvare a slová „31. mája“ sa nahrádzajú slovami „31. augusta“.

Neskoršiu účinnosť zákona navrhujeme z toho dôvodu, že treba rátať s lehotou potrebnou na prerokovanie návrhu zákona, jeho podpísanie a vyhlásenie pri zachovaní potrebnej legisvakančnej lehoty. Zmenu účinnosti treba premietnuť aj do prechodných ustanovení.

**Ústavnoprávny výbor Národnej rady Slovenskej republiky**

**Výbor Národnej rady Slovenskej republiky pre financie, rozpočet a menu**

**Výbor Národnej rady Slovenskej republiky pre hospodársku politiku**

**Výbor Národnej rady Slovenskej republiky pre pôdohospodárstvo, životné prostredie a ochranu prírody**

**Výbor Národnej rady Slovenskej republiky pre verejnú správu a regionálny rozvoj**

**Gestorský výbor odporúča schváliť**

**4. K prílohe č. 8**

**V prílohe č. 8 časť 9. Infraštruktúra znie: „9. Infraštruktúra**

**Rezortný orgán:** Ministerstvo životného prostredia Slovenskej republiky pre položky č. 2, 3, 4, 5, 6, 7, 8, 9.

|  |  |  |  |
| --- | --- | --- | --- |
| Pol. číslo | Činnosť, objekty a zariadenia | Prahové hodnoty | |
|  |  | Časť A (povinné hodnotenie) | Časť B (zisťovacie konanie) |
| 1. | Odkaliská, úložiská popolčeka  a odvaly hlušiny s kapacitou | od 250 000 m3 | od 50 000 m3 do 250 000 m3 |
| 2. | Skládky odpadov na nebezpečný odpad | bez limitu |  |
| 3. | Skládky odpadov na zneškodňovanie  nie nebezpečného odpadu s kapacitou | bez limitu |  |
| 4. | Skládky odpadov na inertný odpad s kapacitou |  | nad 250 000 m3 |
| 5. | Zariadenia na zneškodňovanie nebezpečných odpadov spaľovaním, fyzikálno-chemickou úpravou vrátane zariadení na ich energetické využitie | bez limitu |  |
| 6. | Zariadenia na zneškodňovanie  ostatných odpadov spaľovaním, fyzikálno-chemickou úpravou vrátane zariadení na ich energetické využitie | bez limitu |  |
| 7. | Zariadenia na úpravu, spracovanie a zhodnocovanie nebezpečných odpadov | bez limitu |  |
| 8. | Zariadenia na úpravu, spracovanie a zhodnocovanie ostatných odpadov |  | nad 5000 t/rok |
| 9. | Stavby, objekty a zariadenia na nakladanie s nebezpečným odpadom, ak nie sú uvedené v položkách č. 2, 3 , 5 a 7 |  | bez limitu |
| 10. | Skladovanie odpadov zo železných kovov a z neželezných kovov a starých vozidiel |  | bez limitu |
| 11. | Zariadenia na zneškodňovanie odpadov (nezahrnuté v položkách č~~.~~ 1 až 6 |  | bez limitu „. |

Posudzovaniu vplyvov na životné prostredie by mali podliehať také činnosti, u ktorých sa očakáva skutočný zásah do prírodného prostredia, ohrozenie alebo poškodenie aspoň jednej zo zložiek životného prostredia. V žiadnom prípade, by posudzovaniu vplyvov na životné prostredie nemali podliehať činnosti, ktoré už samotnou podstatou sú prínosom pre životné prostredie a pre realizáciu ktorých je toto posudzovanie byrokratickou brzdou spôsobujúcou nielen oddialenie realizácie činnosti, ale aj zvýšenie finančných nákladov vzhľadom na zabezpečenie mnohých povinných úkonov a podkladov pre konanie v zmysle príslušného zákona. Územné konanie a konanie pre stavebné povolenie sú v týchto prípadoch postačujúcimi nástrojmi orgánov štátnej správy a zárukou splnenia požiadaviek právnych predpisov na úseku územného plánovania, vlastníckych práv, ochrany zdravia a bezpečnosti, ochrany zložiek životného prostredia, odpadového hospodárstva, technických noriem a príslušných záväzných dokumentov. Pri návrhu zmien v Prílohe č. 8, tab. 9 Infraštruktúra sme vychádzali okrem samotného posudzovania vplyvu činností vo vzťahu ku kategórii odpadu, druhu zariadenia, spôsobu nakladania s odpadmi aj z porovnania našej národnej legislatívy s legislatívou iných štátov (Česká republika, Nemecká spolková republika...) ako aj so samotnou Smernicou Rady č. 97/11/ES, ktorá pozmeňuje Smernicu 85/337/EHS o posudzovaní vplyvov niektorých verejných a súkromných projektov na prírodné prostredie.

Súčasné znenie predmetnej tabuľky predstavuje absurdný právny stav, nakoľko spaľovňa odpadov je posudzovaná rovnako prísne ako každá kompostáreň, v ktorej sa vyprodukuje viac ako 10t kompostu za rok alebo triediaca linka na papier, lisovacie zariadenie papiera... Smernica Rady č. 97/11/ES, ktorá pozmeňuje Smernicu 85/337/EHS o posudzovaní vplyvov niektorých verejných a súkromných projektov na prírodné prostredie ponecháva určenie prahov alebo kritérií u činností, projektov na jednotlivé členské štáty. Povinnému hodnoteniu podľa tejto smernice podlieha skládkovanie nebezpečných odpadov, zariadenie pre odstraňovanie nebezpečného odpadu spaľovaním, chemickým spracovaním a zariadenie pre odstraňovanie nie nebezpečného odpadu spaľovaním, chemickým spracovaním s kapacitou viac ako 100 ton odpadu za deň. Ostatné členské štáty Európskej únie, ktorých legislatíva ohľadom posudzovania vplyvov na životné prostredie bola pri tomto návrhu porovnávaná s našou, stanovili rozumnejšie a reálnejšie hraničné limity pre posudzovanie vplyvov na životné prostredie.

Takto nami navrhovaná úprava by zabezpečila nielen rozumný a odôvodnený prístup k rôznym činnostiam vo vzťahu k povinnosti posudzovania vplyvov na životné prostredie, ale v konečnom dôsledku by znamenala oveľa efektívnejší, transparentnejší a hospodárnejší výkon štátnej správy, v kompetencii ktorej je riadenie tohto procesu.

**Výbor Národnej rady Slovenskej republiky pre pôdohospodárstvo, životné prostredie a ochranu prírody**

**Gestorský výbor odporúča schváliť**

**V.**

Gestorský výbor odporúča hlasovať o bodoch spoločnej správy nasledovne:

O bodoch spoločnej správy č. 1 až 4 hlasovať spoločne s návrhom gestorského výboru uvedené body **schváliť.**

**VI.**

Gestorský výbor na základe stanovísk výborov k vládnemu návrhu zákona vyjadrených v ich uzneseniach uvedených pod bodom III. tejto správy a v stanoviskách poslancov gestorského výboru vyjadrených v rozprave k tomuto vládnemu návrhu zákona v súlade s § 79 ods. 4 a § 83 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov odporúča Národnej rade Slovenskej republiky vládny návrh zákona, ktorým sa mení a dopĺňa zákon č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov (tlač 941) **schváliť** v znení schválených pozmeňujúcich a doplňujúcich návrhov uvedených v tejto správe a prednesených v rozprave.

Spoločná správa výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov (tlač 941) vo výboroch Národnej rady Slovenskej republiky v druhom čítaní bola schválená uznesením Výboru Národnej rady Slovenskej republiky pre pôdohospodárstvo, životné prostredie a ochranu prírody č. 431 zo 16. júna  2009.

V citovanom uznesení výboru poveril spoločného spravodajcu výborov predložiť Národnej rade Slovenskej republiky spoločnú správu výborov a splnomocnil ju podať návrhy podľa § 81 ods. 2, § 83 ods. 4, § 84 ods. 2 a § 86 zákona o rokovacom poriadku Národnej rady Slovenskej republiky.

Tibor **L e b o c k ý** v. r.

podpredseda výboru